

**REPUBLIKA HRVATSKA** *PRIJEDLOG*

**OSJEČKO-BARANJSKA ŽUPANIJA**

**OPĆINA MARIJANCI**

OPĆINSKO VIJEĆE

KLASA:

URBROJ: 2158-27-01-25-  
U Marijancima, \_\_\_\_\_\_\_ 2025. godine

Temeljem članka 26. stavak 1., članka 33. stavak 1., članka 39.- 43., članka 44. stavak 2., članka 48. stavak 2., Zakona o komunalnom gospodarstvu, ("Narodne novine", broj: 68/18, 110/18 i 32/20 – dalje u tekstu: Zakon), članka 31. Statuta Općine Marijanci („Službeni glasnik” Općine Marijanci, broj 1/18, 2/21) općinsko vijeće Općine Marijanci na svojoj 24. sjednici održanoj dana \_\_\_\_\_\_\_\_\_\_ 2025. godine donijelo je

**O D L U K U**

**o komunalnim djelatnostima na području Općine Marijanci**

I. OPĆE ODREDBE

Članak 1.

Odlukom o komunalnim djelatnostima na području Općine Marijanci (u daljnjem tekstu: Odluka) određuju se komunalne djelatnosti koje se obavljaju na području Općine Marijanci, određuju se i druge djelatnosti koje se smatraju komunalnim djelatnostima kojima se podižu uvjeti života i od značaja su za Općinu Marijanci, organizacijski oblici obavljanja komunalnih djelatnosti, način i uvjeti obavljanja komunalnih djelatnosti te druga pitanja od značaja za obavljanje komunalnih djelatnosti na području Općine Marijanci.

Izrazi koji se koriste u ovoj Odluci, a imaju rodno značenje odnose se jednako na muški i ženski rod.

Članak 2.

Pojmovi u smislu ove Odluke imaju značenje određeno Zakonom, posebnim zakonima kojima se uređuju upravna područja prostornoga uređenja i gradnje te drugim posebnim zakonima, ako Zakonom i ovom Odlukom nije propisano drukčije.

Odredbe Zakona i Odluke kojima se uređuje građenje komunalne infrastrukture na odgovarajući se način primjenjuju na rekonstrukciju komunalne infrastrukture, ako Zakonom i Odlukom nije propisano drukčije.

II. VRSTE KOMUNALNIH DJELATNOSTI

Članak 3.

Komunalne djelatnosti kojima se osigurava održavanje komunalne infrastrukture utvrđene Zakonom i obavljaju se na području Općine Marijanci su:

1. održavanje nerazvrstanih cesta
2. održavanje javnih površina na kojima nije dopušten promet motornim vozilima
3. održavanje građevina javne odvodnje oborinskih voda
4. održavanje javnih zelenih površina
5. održavanje građevina, uređaja i predmeta javne namjene koji se odnose na komulanu infrastrukturu
6. održavanje groblja
7. održavanje čistoće javnih površina
8. održavanje javne rasvjete.

U sklopu obavljanja djelatnosti iz stavka 1. ovoga članka može se osigurati i građenje komunalne infrastrukture.

Članak 4.

Pod održavanjem *nerazvrstanih cesta* podrazumijeva se skup mjera i radnji koje se obavljaju tijekom cijele godine na nerazvrstanim cestama, uključujući i svu opremu, uređaje i instalacije, sa svrhom održavanja prohodnosti i tehničke ispravnosti cesta i prometne sigurnosti na njima (redovito održavanje), kao i mjestimičnog poboljšanja elemenata ceste, osiguravanja sigurnosti i trajnosti ceste i cestovnih objekata i povećanja sigurnosti prometa (izvanredno održavanje), a u skladu s propisima kojima je uređeno održavanje cesta. Pod održavanjem nerazvrstanih cesta podrazumijeva se i ophodnja nerazvrstanih cesta i praćenje stanja nerazvrstanih cesta te manji radovi na održavanju nerazvrstanih cesta. Također, pod održavanjem nerazvrstanih cesta podrazumijeva se strojno čišćenje snijega i leda sa nerazvrstanih cesta kao i posipanje soli i šljunka kojima se osigurava siguran promet nerazvrstanim cestama u zimskom periodu.

Pod održavanjem *javnih površina na kojima nije dopušten promet motornih vozila* podrazumijeva se održavanje i popravci tih površina kojima se osigurava njihova funkcionalna ispravnost.

Pod održavanjem *građevina javne odvodnje oborinskih voda* podrazumijeva se upravljanje i održavanje građevina koje služe prihvatu, odvodnji i ispuštanju oborinskih voda iz građevina i površina javne namjene u građevinskom području, uključujući i građevine koje služe zajedničkom prihvatu, odvodnji i ispuštanju oborinskih i drugih otpadnih voda, osim građevina u vlasništvu javnih isporučitelja vodnih usluga koje, prema posebnim propisima o vodama, služe zajedničkom prihvatu, odvodnji i ispuštanju oborinskih i drugih otpadnih voda.

Pod održavanjem *javnih zelenih površina* podrazumijeva se košnja, obrezivanje i sakupljanje biološkog otpada s javnih zelenih površina, obnova, održavanje i njega drveća, ukrasnog grmlja i drugog bilja, popločenih i nasipanih površina u parkovima, opreme na dječjim igralištima, fitosanitarna zaštita bilja i biljnog materijala za potrebe održavanja i drugi poslovi potrebni za održavanje tih površina.

Pod održavanjem *građevina i uređaja javne namjene* podrazumijeva se održavanje, popravci i čišćenje tih građevina, uređaja i predmeta.

Pod održavanjem *groblja* podrazumijeva se održavanje prostora i zgrada za obavljanje ispraćaja i ukopa pokojnika te uređivanje putova, zelenih i drugih površina unutar groblja.

Pod održavanjem *čistoće javnih površina* podrazumijeva se čišćenje površina javne namjene, osim javnih cesta, koje obuhvaća ručno i strojno čišćenje javnih površina od otpada, snijega i leda, kao i postavljanje i čišćenje košarica za otpatke i uklanjanje otpada koje je nepoznata osoba odbacila na javnu površinu ili zemljište u vlasništvu jedinice lokalne samouprave. Pod održavanjem čistoće javnih površina podrazumijeva se i čišćenje površina javne namjene, osim javnih cesta, nakon vremenskih nepogoda.

Pod održavanjem *javne rasvjete* podrazumijeva se upravljanje i održavanje instalacija javne rasvjete, uključujući podmirivanje troškova električne energije, za rasvjetljavanje površina javne namjene.

Članak 5.

Uslužne komunalne djelatnosti utvrđene Zakonom i obavljaju se na području Općine Marijanci su:

1. usluge ukopa
2. obavljanja dimnjačarskih poslova.

Članak 6.

Pod *uslugama ukopa* podrazumijevaju se ispraćaj i ukop u skladu s posebnim propisima.

Pod *dimnjačarskim poslovima* podrazumijeva se čišćenje i kontrola dimnjaka, dimovoda i uređaja za loženje u građevinama.

III. ORGANIZACIJSKI OBLICI OBAVLJANJA KOMUNALNIH DJELATNOSTI

Članak 7.

Komunalne djelatnosti iz ove Odluke obavljaju :

1. Doroslov d.o.o. za komunalne djelatnosti,
2. pravna i fizička osoba na temelju ugovora o koncesiji,
3. pravna i fizička osoba na temelju ugovora o obavljanju komunalne djelatnosti.

IV. KOMUNALNE DJELATNOSTI ČIJE SE OBAVLJANJE POVJERAVAJU KOMUNALNOM PODUZEĆU DOROSLOV d.o.o.

Članak 8.

Komunalnom poduzeću Doroslov d.o.o. povjerava se obavljanje sljedećih komunalnih djelatnosti:

1. održavanje javnih površina na kojima nije dopušten promet motornim vozilima,

2. održavanje javnih zelenih površina,

3. održavanje groblja.

4. održavanje građevina, uređaja i predmeta javne namjene koje se odnose na

komunalnu infrastrukturu,

5. održavanje nerazvrstanih cesta,

6. održavanje čistoće javnih površina u dijelu koji se odnosi na strojno čišćenje snijega i leda sa nerazvrstanih cesta kao površina javne namjene i posipanje soli i šljunka kojima se osigurava siguran promet nerazvrstanim cestama u zimskom periodu,

7. održavanje građevina javne odvodnje oborinskih voda,

8. usluge ukopa.

V. OBAVLJANJE KOMUNALNIH DJELATNOSTI NA TEMELJU UGOVORA O KONCESIJI

Članak 9.

Pravne ili fizičke osobe mogu na temelju ugovora o koncesiji na području Općine Marijanci obavljati komunalnu djelatnost:

1. obavljanje dimnjačarskih poslova,.

Članak 10.

Davatelj koncesije iz prethodnog članka je Općinsko vijeće Općine Marijanci.

Koncesija se daje na vrijeme od najduže 5 (pet) godina.

Odluku o odabiru najpovoljnijeg ponuditelja kojem će se dodijeliti koncesija donosi Općinsko vijeće Općine Marijanci, a na prijedlog stručnog povjerenstva, kojeg imenuje načelnik Općine Marijanci.

Na temelju odluke o davanju koncesije Općinski načelnik s odabranim ponuditeljem zaključuje ugovor o koncesiji.

Članak 11.

Na sva pitanja u vezi s koncesijama, uključujući i pitanje načina obračuna naknade za koncesiju, koja nisu uređena Zakonom i ovom Odlukom na odgovarajući se način primjenjuju propisi kojima se uređuju koncesije.

Naknada za koncesiju uplaćuje se u korist proračuna Općine Marijanci na način propisan propisom kojim se uređuju koncesije.

VI. OBAVLJANJE KOMUNALNIH DJELATNOSTI NA TEMELJU UGOVORA O OBAVLJANJU KOMUNALNIH DJELATNOSTI

Članak 12.

Pravne ili fizičke osobe na temelju ugovora o obavljanju komunalnih djelatnosti mogu na području Općine Marijanci obavljati sljedeće komunalne djelatnosti:

1. održavanje javne rasvjete,

Članak 13.

Ugovor o povjeravanju obavljanja komunalne djelatnosti u ime jedinice lokalne samouprave sklapa općinski načelnik.

Ugovor iz stavka 1. ovoga članka sadrži:

1. komunalne djelatnosti za koje se sklapa ugovor
2. vrijeme na koje se sklapa ugovor
3. vrstu i opseg komunalnih usluga
4. način određivanja cijene komunalnih usluga te način i rok plaćanja izvršenih usluga
5. jamstvo izvršitelja o ispunjenju ugovora.

Članak 14.

Postupak odabira osobe s kojom se sklapa ugovor o povjeravanju obavljanja komunalne djelatnosti te sklapanje, provedba i izmjene tog ugovora provode se prema propisima o javnoj nabavi.

VII. OBVEZE OSOBA KOJE OBAVLJAJU KOMUNALNE DJELATNOSTI

Članak 15.

Pravna ili fizička osoba odnosno vlastiti komunalni pogodn koji obavlja komunalnu djelatnost (u daljnjem tekstu: isporučitelj komunalne usluge) obavlja ovu djelatnost u skladu s Zakonom, Odlukom te općim aktima i ugovorima donesenim odnosno sklopljenim na temelju Zakona i Odluke ako posebnim zakonom nije propisano drukčije.

Isporučitelj komunalne usluge ne smije bez opravdanih razloga prekinuti ili obustaviti isporuku komunalne usluge korisniku.

Isporučitelj komunalne usluge obvezan je o prekidu isporuke komunalnih usluga i razlozima tog prekida obavijestiti javnost na prikladan način odmah nakon saznanja okolnosti koje su uzrokovale prekid.

VII. PRIJELAZNE I ZAVRŠNE ODREDBE

Članak 16.

Za sve što nije uređeno i propisano ovom Odlukom, a odnosi se na komunalne djelatnosti primjenjuju se odredbe Zakona.

Članak 17.

Pravna i fizička osoba koja obavlja komunalnu djelatnost na temelju ugovora o koncesiji i ugovora o povjeravanju komunalnih poslova, sklopljenih na temelju Zakona o komunalnom gospodarstvu (»Narodne novine«, br. 36/95., 70/97., 128/99., 57/00., 129/00., 59/01., 26/03. – pročišćeni tekst, 82/04., 178/04., 38/09., 79/09., 153/09., 49/11., 84/11., 90/11., 144/12., 94/13., 153/13., 147/14. i 36/15), nastavlja s radom do isteka važenja tih ugovora.

Članak 18.

Danom stupanja na snagu ove Odluke prestaje važiti Odluka o komunalnim djelatnostima u Općini Marijanci („Službeni glasnik“ Općine Marijanci broj 5/22).

Članak 19.

Ova Odluka stupa na snagu osmoga dana od dana objave u „Službenom glasniku“ Općine Marijanci.

|  |
| --- |
| PREDSJEDNIK OPĆINSKOG VIJEĆA  OPĆINE MARIJANCI  IVAN MESAROŠ, mag.oec. |